
Mentődolgozók egészségmagatartásának rizikó és protektív tényezői, különös tekintettel a mentődolgozók rekreálódására

Célkitűzés: Vizsgálatom célja felmérni a mentődolgozók egészségmagatartásának tényezőit, a rekreáció fogalmával és céljaival kapcsolatos ismereteit, illetve szabadidős tevékenységeit. Fel szeretném hívni a figyelmet az egészséges életmód és a minőségi szabadidő-eltöltés fontosságára, mivel a jó közérzet és a megfelelő munkaképesség alapját képezik, mely a prehospitális ellátásban dolgozók számára kiemelten fontos.
Vizsgálati anyag és módszer: Kutatásom keresztmetszeti, kvantitatív, melyet az Országos Mentőszolgálat Zala megyei és Baranya megyei mentőállomásain 2013. november 1. és 2014. február 28. között végeztem. A kutatásom célcsoportját a kivonuló szolgálatot teljesítő, aktív munkaviszonnyal rendelkező mentődolgozók alkották. Egyedi szerkesztésű kérdőívem kitöltése önkéntes és anonim (N=108). Eredményeimet Microsoft Excel 2007 és IBM SPSS Statistics Version 20 statisztikai szoftver segítségével dolgoztam fel. Az adatok feldolgozásakor leíró statisztikai vizsgálatot, illetve az összefüggések vizsgálatához kétmintás T-próbát, Chi-négyzet próbát és Fisher’s Exact tesztet alkalmaztam (p<0,05).
Eredmények: A mentődolgozók egészségmagatartásának rizikótényezőit vizsgálva a következő eredmény született: a mintában szereplők megközelítőleg harmada (36,1%) dohányzik rendszeresen és kevesebb, mint negyede (22,2%) fogyaszt rendszeresen alkoholt. Szignifikáns összefüggést találtam a különböző korosztályba tartozó mentődolgozók és a másodállás vállalásának aránya között (p=0,016).
Következtetés: Az általam vizsgált mentődolgozók egészségmagatartása a megelőző vizsgálatokhoz képest jobb eredményeket mutatott a káros szenvedélyek mértékében. A minta kétharmada vallotta, hogy végez valamilyen testmozgást, ám nem kellő intenzitással és rendszerességgel. Ajánlott a kérdőíves vizsgálatot reprezentatív mintán megismételni, s felhívni a figyelmet az egészségvédelem fontosságára, speciális egészségfejlesztési és csapatépítő programokat szervezni, valamint sportolási lehetőséget biztosítani számukra.

